**Jaroslav Pogran** (\* 10. marec 1929, Pobedim, Slovensko) je slovenský režisér dokumentárnych filmov.

Štúdium a začiatky
------------------

Vyštudoval grafiku na Umelecko-priemyselnej škole v Bratislave. V roku 1955 ako jeden z prvých absolvoval filmovú réžiu na FAMU v Prahe. Pogran, podobne ako aj mnohí iní, začal nakrúcať už počas štúdia na škole. V roku 1953 nakrútil krátkometrážny dokumentárny film *Socha* robotníka opisujúci vnútorný boj mladého umelca a krátkometrážnu drámu *V podzemí* (1954) o osude rodiny v čase druhej svetovej vojny, ktorá sa zo strachu pred nemeckými vojakmi ukrýva v podzemí. O rok neskôr nastupuje do Štúdia krátkeho filmu na Kolibe.

Dokumentárna tvorba
-------------------

Jaroslav Pogran sa v rámci dokumentárnej tvorby zameriaval na dve oblasti. Ako grafikovi mu bolo veľmi blízke výtvarné umenie, preto časť svojej práce venoval zobrazovaniu slovenských umelcov a ich životov. Druhú, a zároveň väčšiu oblasť, tvorí sociálno-kritická dokumentárna tvorba so širokospektrálnym zameraním v rôznych oblastiach života.

### Umenie

Vo svojej tvorbe sa spočiatku zameriaval na dve oblasti. Vyštudovaný grafik mal blízko k umeniu, o čom svedčí aj jeho tvorba medailónov a profilov známych maliarov. V dielach *Majster farby* (1958), *Bazovský* (1964), *Návšteva u Martina Benku* (1968) či *Vyznanie maliara František Kudláč* (1987) sa venuje tvorbe a práci významných slovenských akademických maliarov, ale aj analýze nevšedného ducha s ich názormi, láskami a neláskami. V roku 1957 vytvoril strihový dokumentárny film o začiatkoch slovenskej kinematografie *Tak sme začínali*.

V rokoch 1960 – 1970 sa či už režisérsky alebo svojim komentárom, podieľal aj pri tvorbe niekoľkých publicistických filmových žurnálov *Týždeň vo filme*. Každé vydanie pozostáva z niekoľkých stručných správ z rôznych oblastí dobového spoločenského diania – politiky, hospodárstva, vedy, kultúry a športu. Mozaika filmových reportáží výberom tém i spôsobom spracovania približuje z dnešného pohľadu občas trochu bizarnú atmosféru našej komunistickej minulosti.

Jeho záujem o umenie sa prejavil aj dokumentárnom filme *Peter Jilemnický* (1959) o živote a diele národného umelca. Dokumentárny film o grafike s názvom *Nezabúdame* (1964) bol nakrútený k výročiu Slovenského národného povstania. Na podklade ukážok z predstavení činohry Slovenského národného divadla zase vytvoril dokument *Vyznanie* (1967). V roku 1984 nakrúca dokumentárny film *Súčasný plagá*t, v ktorom sa zameriava sa formu, dosah a spoločenský význam súdobej plagátovej tvorby.

### Sociálno-kritické dokumenty

Druhú väčšiu skupinu tvoria jeho sociálno-kritické dokumenty. Vo filme *Dvanásť rozhnevaných predsedov a dvanásť neúrodných rokov z roku* (1963) Pogran opisuje problémy na Jednotnom roľníckom družstve v Santovke, ktoré malo za dvanásť rokov dvanásť predsedov. Na problémy výstavby a dokončovacích prác závodu Duslo Šaľa upozornil vo *Predčasnej reportáži* (1963). S Vladom Kubenkom, Ladislavom Kudelkom, Ivanom Húšťavom a Otakarom Křivánkom spolupracoval v roku 1968 na dokumentárnom filme *Čas*, ktorý žijeme. Ide o sugestívnu výpoveď o spoločnosti, pochode politikov, jednoduchých ľuďoch a záznam obrodného procesu v Československu v roku 1968. Filmový dokument *Február* (1970) je poetickou ilustráciou častí skladby Alexandra Moyzesa Február. Skladá obraz doby pred februárom 1948, i februára samotného, z dobových kresieb, rytín a fotografií s použitím autentických zvukových záznamov i farebných záberov dnešného života.Konfrontáciu minulého a súdobého života obyvateľov na slovenských lazoch a na vidieku reflektuje v snímkach *Lazníci* (1971) a *Dedina* (1973).

V snímkach *Drevorubači* (1957), *Gorali* (1958), *Všetko pre nás* (1960), *Chlieb v storakých podobách* (1972) či *Naftári* (1976) sa venuje ľuďom – robotníkom, ich práci a problémoch spojených s ich profesijným zameraním. K neiktorým témam sa po rokoch opäť, no v inej súvislosti vracal. V dielach *Vodné dielo Liptovská Mara II* (1975), *Vodné dielo Liptovská Mara III* (1976), *Vodná elektráreň Liptovská Mara* (1977) a *Záchrana pamiatok Liptovskej Mary* (1982) sa venoval výstavbe najväčšieho vodného diela od prvého výkopu až po dokončovacie práce podľa budovateľského úsilia päťročnice, aj dôsledky tragického zaplavenia kultúrnych pamiatok v jeho okolí.

Vo svojich dokumentoch sa režisér venoval aj deťom a problematike súvisiacej s mladou generáciou. Filmy *Kto je bez viny* (1964) poukazuje na zločinnosť mládeže a zodpovednosti rodičov a spoločnosti za ich činy. V snímke *Deti a rozvody* (1965) sa venuje problematike nezhôd a rozvodov medzi rodičmi a ich dopad na citový vývoj dieťaťa. Tému povinnosti pracujúcich detí z horských oblastí Slovenska, ktoré zanedbávajú školskú dochádzku spracoval v dokumentárnom filme *Cestička do lesa* (1967). *Do nového života* (1972) je zase zameraný na ýchovný proces dospievajúcej mládeže zdôrazňujúci nutnosť výchovy bez pretvárky.

Po vedením režijným Jaroslava Pograna vzniklo aj nie málo školských a osvetových filmov. *Maturanti* (1963) popisuje prípravy a priebeh vzrušujúcich chvíľ študentov. *Školy I* a *Školy II* (1966, 1969) sú osvetovým dokumentárnym filmom o nových architektonických názoroch na výstavbu moderných škôl a objednávkový film o školskej dochádzke v obťažných podmienkach. *V zdravom tele - zdravý duch* (1975) poukazuje na nutnosť telesného pohybu dieťaťa v modernej, pretechnizovanej spoločnosti. Výchovné filmy *Prvky elektrovodnej siete* (1988) a *Technológia predpätého betónu* (1989) slúžili ako študijný materiál pre stredné či vysoké školy. Ďalej natáčal aj filmy ako *Učebnice* (1965), *Sebaohodnotenie vodiča* (1981) či *Dyskalkulia detí* (1989), ktorých hlavnou úlohou bolo šíriť osvetu medzi širokou verejnosťou.

Dielo Jaroslava Porana je charakteristické aj jeho populárno-vedeckou tvorbou. Medzi takéto Pogranove filmy patrí napríklad *Vtáčí kozmonaut* (1982) o podiele československej biológie pri rozvoji kozmonautiky, *Pesticídy a životné prostredie* (1989) o optimálnom využívaní chemických prostriedkov na ochranu rastlín alebo *Premeny Východoslovenskej nížiny* (1984) sa snaží o aplikovanie vedeckých poznatkov v praxi, a síce, o zmenách, ktoré mohli a ešte môžu nastať po krajinných úpravách navrhnutých na základe vedeckých teórií a výpočtov. Nakrútil aj niekoľko snímok z medicínskeho prostredia pojednávajúcich o postupe pri skúšaní nových liekov, o možnostiach, ako predísť ochoreniam infarktu a cukrovky, spôsoboch ich liečby či ich následkom. *Takýmito sú filmy Infarkt myokardu* (1982) alebo *Čo je cukrovka?* (1987).

V rámci propagačného dokumentárneho filmu sa v snímke *Dovolenka* (1961) venoval krásam a turistickým možnostiam v hornom Ponitrí, prehliadke najlepších výrobkov československého strojárenstva, aj v súvislosti so svetovou výstavou v *Osake* 1970, vo filmoch *Engrneering in Czechoslovakia* (1969) a *Slovo o strojoch* (1970). Taktiež nakrúcal propagačné filmy z oblastí stavebníctva, poľnohospodárstva, urbanizácie, chemického či dopravného priemyslu. Z roku 1961 je známy jeho reklamný film *Poklad* o nealkoholických nápojoch Stredoslovenských konzervárni v Liptovskom Mikuláši.

Pogran bol aj autorom inštruktážnych filmov *O bezpečnosti a ochrane zdravia* (1976), *Bezpečnosť práce pri ťažbe surovín* (1978), o *Ochrane skladovaného obilia* (1980) alebo aj *Dopravná výchova časť I a II* (1985, 1986) určené pre najmladších účastníkov cestnej premávky.

Hraná tvorba
------------

V tejto časti tvorby Jaroslava Pograna sú hlavnými protagonistami deti. *Havko* (1961) opisuje príbeh priateľstva detí k nájdenému psíkovi. To, že detská fantázia nemá hraníc sa odrzkadľuje vo filme *Skielko* (1970), na príbehu malého chlapca, ktorý veľmi túži lietať. Na motívy poviedky slovenského spisovateľa Jána Kráľa zase nakrútil film *Jano* (1973). Všedný deň malého školáčika zase obsiahol v televíznom hranom filme *Poškolák* (1976). V roku 1979 začal pracovať aj na osem dielnom rodinnom komediálnom seriáli *Oco, mama a ja*, ktorý sa zaoberá vzťahmi rodičov a ich detí.

Animovaná tvorba
----------------

V rámci animovanej tvorby si Jaroslav Pogran vyskúšal niekoľko rôznych animačných techník, pričom v každom filme obsiahol iný príbeh. V roku 1975 natočil príbeh o priateľstve troch hrdinov v snímke *Fúkaj, Silák, Jeleniar*. V *Bojnickej vode* (1979) vyrozprával povesť o zázračnom bojníckom prameni. *Prečo Dunčo breše na mesiac* (1984) je plôšková rozprávka pre najmenších. V centre pozornosti animovanej kritickej anekdoty *Kaderník* (1985) stoja ľudia, ktorí každú prácu odvedú povrchne.

Filmografia
-----------

### Dokumentárne filmy

* 1957 Drevorubači
* 1958 Majster farby
* 1958 Gorali
* 1958 Tak sme začínali
* 1959 Peter Jilemnický
* 1959 Telgárt
* 1960 Týždeň vo filme (do 1970)
* 1960 Všetko pre nás
* 1961 Poklad
* 1961 Biele na čiernom, spolupráca s Martinom Hollým ml.
* 1961 Dovolenka
* 1962 Poznáte nás ?
* 1962 Z nášho kraja
* 1963 Predčasná reportáž
* 1963 Maturanti
* 1963 12 rozhnevaných predsedov 12 neúrodných rokov
* 1964 Nezabúdame
* 1964 Bazovský
* 1964 Jablká - Padavky
* 1964 Kto je bez viny
* 1965 Učebnice
* 1965 Bratislava mesto hudby
* 1965 Zimné intermezzo
* 1965 Deti a rozvody
* 1966 Idylka
* 1966 Školy
* 1966 Jeden z nás - človek...
* 1967 Cestička do školy
* 1967 Vyznanie
* 1968 Návšteva u Martina Benku
* 1968 Čas ktorý žijeme v spolupráci s Ivanom Húšťavom, Vladom Kubenkom, Ladislavom Kudelkom, Otakarom Křivánkom
* 1969 Roľníci
* 1969 Engineering in Czechoslovakia
* 1969 Školy II
* 1970 Slovo o strojoch
* 1970 Demänová
* 1970 Vodné dielo Liptovská Mara I.
* 1971 Lazníci
* 1972 Do nového života
* 1972 Chlieb v storakých podobách
* 1973 Ako sa správať pri jedle
* 1973 Dedina
* 1974 Slávnosti poľnohospodárov Liptovský Mikuláš
* 1974 Československé poľnohospodárstvo
* 1975 Čas nezastavíš
* 1975 Vodné dielo Liptovská Mara II.
* 1975 V zdravom tele - zdravý duch
* 1975 Veľkovýrobné technológie zberu krmovín
* 1976 Naftári
* 1976 O bezpečnosti a ochrane zdravia
* 1976 Vodné dielo Liptovská Mara III.
* 1976 Bezpečnostné opatrenia pri panelovej výstavbe
* 1976 BAUMS
* 1977 Prefabrikácia v občianskej výstavbe SSR
* 1977 Stavby piatej päťročnice
* 1977 Bezpečnosť práce pri izolatérskych prácach
* 1977 To nie je omyl
* 1977 Vodná elektráreň Liptovská Mara
* 1978 Bezpečnosť práce pri ťažbe surovín
* 1978 Dopravníky môžu byť nebezpečné
* 1978 Február
* 1979 Bezpečná výroba betónovej zmesi
* 1979 Generálne opravy stavebných strojov
* 1979 Výstavba a pôda
* 1980 Ochrana skladovaného obilia
* 1980 Polypropylénové vlákna
* 1980 Rýchlosť, ekonomika a bezpečnosť jazdy
* 1980 Stal sa úraz - čo robiť?
* 1980 Šmykľavá podlaha
* 1981 Paramfistomatidózy prežúvavcov
* 1981 Sebahodnotenie vodiča
* 1981 Testovanie teratogénneho účinku liečiv
* 1982 Modrotlač na Slovensku
* 1982 Vtáčí kozmonaut
* 1982 Záchrana pamiatok v oblasti Liptovskej
* 1982 Infarkt myokardu
* 1983 Rekonštrukcia strešných plášťov v priemyselnej výstavbe
* 1983 Beh jari
* 1983 Základná občianska vybavenosť v obytných súboroch
* 1984 Procnerovci
* 1984 Nové konštrukčné sústavy v 7. 5 rp
* 1984 Premeny Východoslovenskej nížiny
* 1984 Súčasný plagát
* 1984 Skelet Integro
* 1984 Pôdohospodársky projektový ústav v Bratislave
* 1985 Progresívne odlievanie hliníkových odliatkov
* 1985 Moderné stavebné prvky z hliníka
* 1985 Práčovnícka linka PSŽ - montáž a údržba
* 1985 Obsluha práčovníckej linky PSŽ
* 1985 Dopravná výchova. časť 1.
* 1986 JRD "Dolná Nitra" vo Veľkom Cetíne
* 1986 JRD 1. mája - Cabaj-Čapor
* 1986 Technológia opráv automatickej práčky PAC 8-7 M
* 1986 Cesta
* 1986 Životospráva a výživa pri diabetes mellitus
* 1986 Dopravná výchova II.
* 1987 Kovo Beluša IV
* 1987 Prenos embryí
* 1987 Progresívne technológie vozoviek
* 1987 Stredne ťažká vrtná súprava kamenárska
* 1987 Chemické závody Juraja Dimitrova
* 1987 Vyznanie maliara František Kudláč
* 1987 Cukrovka detí a mladistvých
* 1987 Liečba diabetes mellitus
* 1987 Čo je cukrovka?
* 1988 Prvky elektrovodnej siete
* 1988 Predátor
* 1988 Etológia hospodárskych zvierat
* 1988 Martin Benka a hudba
* 1989 Pesticídy a životné prostredie
* 1989 Technológia predpätého betónu
* 1989 Vodné diela na Slovensku
* 1989 Dyskalkulia detí
* 1990 Potraviny pre chorých

### Hrané filmy

* 1961 Havko
* 1970 Skielko
* 1973 Jano
* 1976 Poškolák

### Animované filmy

* 1975 Fúkaj, Silák, Jeleniar
* 1979 Bojnická voda
* 1984 Prečo Dunčo breše na mesiac
* 1985 Kaderník

Zdroje
------

* PÁNTIKOVÁ, Zuzana. Slovenský dokumentárny film. In : Televízia 1989, 2.október, s. 43.
* , 23.5.2015
* www.sk-cinema.sk, 23.5.2015.

Autoritné údaje: * abART: 75691